Polisie skiet 3 ‘rowers’ dood, vang 7Argieffoto: Phillip Bruwer Drie vermeende transitorowers is Vrydag deur die polisie in KwaZulu-Natal doodgeskiet en sewe verdagtes is in hegtenis geneem. Kapt. Nqobile Gwala, provinsiale polisiewoordvoerder, het gesê die polisie het teen 06:30 inligting ontvang dat drie verdagte voertuie ŉ transitovoertuig op die N2-snelweg buite Staffords Post naby Harding agtervolg. “Polisie-eenhede wat in die omgewing was, het dadelik gereageer en die drie voertuie, ŉ Ford Territory-sportnutsvoertuig, ŉ Toyota Hilux Legend-bakkie en ŉ BMW-sedan, onderskep,” het Gwala gesê. Volgens Gwala dui inligting daarop dat die verdagtes die geldwa wou beroof voordat die polisie hul planne in die wiele gery het. Toe hulle deur die polisie gekonfronteer is, het hulle op die polisie losgebrand. “Die polisie het uit selfverdediging teruggeskiet en het drie verdagtes noodlottig gewond. Sewe verdagtes is in hegtenis geneem. Een van die sewe moes onder polisiebewaking na ŉ hospitaal geneem word vir mediese behandeling.” Die polisie het beslag gelê op vier AK47-gewere, ŉ 9 mm-pistool en ŉ rewolwer. Geen polisiebeampte is tydens die voorval beseer nie hoewel polisievoertuie beskadig is.